

Latvijas Bankas preses dienesta

INFORMĀCIJA PRESEI

## Rīgā 2017. gada 7. aprīlī

**Ikviens tiek aicināts balsot sabiedrības aptaujā "Latvijas gada monēta 2016"**

Latvija var lepoties ar savas naudas dizainu un sasniegto vairāk nekā 20 gadu laikā. Kopumā vairāk nekā 50 izcilāko Latvijas mākslinieku ir darinājuši Latvijas naudas zīmes – monētas un banknotes. Latvijas nauda ir iekļauta Latvijas Kultūras kanonā.

Viens no sudraba un zelta kolekcijas monētu uzdevumiem ir pastāstīt un atgādināt cilvēkiem Latvijā un ārzemēs par būtiskiem notikumiem Latvijas vēsturē, sasniegumiem kultūrā, personībām un filozofiskām kategorijām.Katras monētas vēstījums ir lakonisks un ietilpīgs. Tas tapis intensīvā radošā darbā, ko vada [Latvijas Bankas monētu dizaina komisija](https://monetas.bank.lv/dizaina-komisija), kurā kopā ar Latvijas Bankas speciālistiem darbojas Latvijā pazīstami mākslas un kultūras eksperti un mākslinieki.

Latvijas Banka sadarbībā ar vairākiem partneriem **no 7. aprīļa līdz 27. aprīlim** rīko tradicionālo sabiedrības aptauju **"Latvijas gada monēta"**, kas ir gada notikums Latvijas monētu mākslā. Nacionālā banka aicina ikvienu izteikt savu viedokli, kura no iepriekšējā gadā izlaistajām kolekcijas monētām uzrunā ar māksliniecisko risinājumu, ir emocionāla, oriģināla un tematiski saistoša. Aptauja un svinīgā apbalvošana 25. maijā ir novērtējums mākslinieku veikumam un apliecinājums tam, kādas tēmas un mākslinieciskie risinājumi sabiedrībai ir vispievilcīgākie.

**2016. gadā izlaistas septiņas kolekcijas monētas**, kas stāsta par Latvijas kultūru, vēsturi un cilvēkiem: ["Pasaku monēta II. Eža kažociņš"](https://monetas.bank.lv/monetas/eza-kazocins) ([video stāsts](https://www.youtube.com/watch?v=L5HszDJE7b4)), [""Baltars". Porcelāns"](https://monetas.bank.lv/monetas/baltars-porcelans) ([video stāsts](https://www.youtube.com/watch?v=HSP6NW6XQiA)), ["Nacionālais uzņēmējs"](https://monetas.bank.lv/monetas/nacionalais-uznemejs) ([video stāsts](https://www.youtube.com/watch?v=Qy9YeVSRFcc)), ["Zelta saktas. Ripsakta"](https://monetas.bank.lv/monetas/zelta-saktas-ripsaktas) ([video stāsts](https://www.youtube.com/watch?v=cRC0vtA6Ces)), ["Janis Rozentāls"](https://monetas.bank.lv/monetas/janis-rozentals) ([video stāsts](https://www.youtube.com/watch?v=jR4zognDm-Y)), ["Ziemassvētku kaujas"](https://monetas.bank.lv/monetas/ziemassvetku-kaujas) ([video stāsts](https://www.youtube.com/watch?v=1l2xQXCvq_k)), ["Zeme"](https://monetas.bank.lv/monetas/zeme-inov) ([video stāsts](https://www.youtube.com/watch?v=uRNK6P9gsFU)). Video par visām monētām kopā – XXXX. Šie videomateriāli izmantojami televīziju, interneta ziņu portālu un citu mediju vajadzībām bez ierobežojumiem.

"Latvijas gada monēta 2016" partneri – Latvijas Nacionālais mākslas muzejs (LNMM), sabiedrība "Tilde" un Kultūras informācijas sistēmu centrs. Aptauju informatīvi atbalsta Latvijas Mākslas akadēmija, Latvijas Universitāte, Liepājas Universitāte, Biznesa augstskola Turība, Banku augstskola, Rēzeknes Tehnoloģiju akadēmija, Ventspils Augstskola, Rīgas Starptautiskā ekonomikas un biznesa administrācijas augstskola, Daugavpils Universitāte, Vidzemes Augstskola, VAS "Latvijas Pasts" un portāls "Delfi".

LNMM ekspertu komisija, kurā darbojas LNMM direktore Māra Lāce, Dekoratīvās mākslas un dizaina muzeja vadītāja Inese Baranovska un Kolekciju un zinātniskās izpētes nodaļas "Arsenāls" vadītāja Elita Ansone, noteiks mākslinieciskā izpildījuma ziņā izcilāko monētu. Īpašas balvas pasniegs arī sabiedrības "Tilde" un Kultūras informācijas sistēmu centrs, kā arī Latvijas numismātu sabiedrība.

Balsošanas laikā Latvijas Banka sadarbībā ar sabiedrību "Tilde" un Kultūras informācijas sistēmu centru piedāvā pārbaudīt savas zināšanas par monētu mākslu erudīcijas spēlē "Izzini Latvijas monētās iekaltās kultūrzīmes" interneta datubāzē letonika.lv.

Savu izvēli ikviens var izdarīt Latvijas Bankas interneta vietnē [www.bank.lv/aptauja](http://www.bank.lv/aptauja) un [www.draugiem.lv/latvijasbanka](http://www.draugiem.lv/latvijasbanka) vai aizpildot anketu Latvijas Bankas ēkās K. Valdemāra ielā 2A un K. Valdemāra ielā 1B, Rīgā, kā arī Latvijas Bankas Liepājas filiālē Teātra ielā 3, Liepājā.

Tāpat balsošanas anketas būs izvietotas virknē kultūras iestāžu un monētu tirdzniecības vietu (Rīgas vēstures un kuģniecības muzejā, Latvijas Nacionālā vēstures muzeja pamatekspozīcijas un izstāžu zālēs Brīvības bulvārī 32, Rīgā, Dekoratīvās mākslas un dizaina muzejā, izstāžu zālē "Arsenāls" Rīgā, reģionu galvenajās bibliotēkās – Kuldīgā, Ventspilī, Jelgavā, Preiļos, Daugavpilī, Valmierā, Rīgā un pārējos reģionu centros, kā arī grāmatu nama "Valters un Rapa" veikalos Aspazijas bulvārī 24, Rīgā, un tirdzniecības centrā "Domina" un monētu tirdzniecības vietās SIA "TAVEX", SIA "IMIS", SIA "Silver Trust" ("Latviancoins.lv"), SIA "E-Lats", SIA "Money Express Credit" un SIA "Rīga Numis" ("Rīgas numismātikas salons")).

Aptaujas rezultāti tiks paziņoti noslēguma pasākumā 25. maijā un divu dienu laikā publicēti Latvijas Bankas interneta vietnē [www.bank.lv](http://www.bank.lv). Noslēguma pasākumā notiks izloze starp balsošanas dalībniekiem; balvās – XXXX kolekcijas monētu, kas izlaistas 2016. gadā.

*Par "Latvijas gada monētu 2015" tika atzīta "Pasaku monēta I. Pieci kaķi" (*[*monētas lapa*](https://monetas.bank.lv/monetas/pasaku-moneta-i-pieci-kaki)*;* [*video stāsts*](https://www.youtube.com/watch?v=Jk5aJNkYoX0)*), kuras grafisko dizainu veidojusi pazīstamā bērnu grāmatu ilustratore* [*Anita Paegle*](https://monetas.bank.lv/makslinieki/anita-paegle)*, bet ģipša modeli –* [*Jānis Strupulis*](https://monetas.bank.lv/makslinieki/janis-strupulis)*.*

*Kopš 2004. gada, kad Latvijas Banka sāka rīkot šo sabiedrības aptauju, par gada monētu atzītas "Laika monēta", "Barons Minhauzens", "Ciparu monēta", "Laika monēta II", "Laimes monēta", "Ūdens monēta", "Dzintara monēta", "Miglā asaro logs", Riharda Zariņa "Sudraba pieclatnieks", "Šūpuļa monēta" un "Kurzemes baroks".*

*Latvijas Banka kopš 1993. gada izlaidusi 98 lata un 20 eiro* [*kolekcijas monētu*](https://monetas.bank.lv/monetas)*. Kopumā Latvijas monētu veidošanā piedalījušies vairāk nekā 50 Latvijas mākslinieku.*

*Latvijas monētas ir augstu novērtētas visā pasaulē, saņemtas daudzas prestižas godalgas, turklāt 2010. gadā ASV numismātikas publikāciju izdevniecības Krause Publications un tās izdotā žurnāla World Coin News organizētajā konkursā "Gada monēta" (Coin of the Year) "Latvijas monēta" saņēma galveno balvu nominācijā "Gada monēta". 2015. gadā šajā konkursā par labāko nominācijā "Labākais mūsdienu notikumu atspoguļojums" (Best Contemporary Event) tika atzīta sudraba kolekcijas monēta "Baltijas ceļš".*

Latvijas Bankas preses dienests

Tālr. 67022594; 67022384

presesdienests@bank.lv

[bank.lv](http://bank.lv) | [makroekonomika.lv](http://makroekonomika.lv) | [naudasskola.lv](http://www.naudasskola.lv)

     

